
MINŐSÉGTERVEZÉSEN ALAPULÓ NAGYHATÉKONYSÁGÚ FOLYADÉKKROMATOGRÁFIÁS MÓDSZERFEJLESZTÉS KUMARINOK ÉS FUROKUMARINOK MEGHATÁROZÁSÁRA

Kulcsszavak: HPLC; kísérletterv; retenciómodellezés; Heracleum; Medvetalp
Bevezetés: Az utóbbi időben egyre nagyobb hangsúlyt kap a minőségtervezésen alapuló módszerfejlesztés az analitikában, úgy a gyógyszeripar, mint az alapkutatás területén. A minőségtervezés egyik alappillére a kísérletterv alapján szisztematikusan elvégzett mérések értelmezése, annak érdekében, hogy a módszerparaméterek és a módszer kritikus analitikai jellemzői közötti összefüggéseket feltárják és ezáltal biztosítsák a módszer hatékonyságát és robusztusságát.
A kumarin származékok és a furokumarinok széles körben megtalálhatók a Zellerfélék családjába tartozó növényeknél, ezen vegyületek jótékony hatását vizsgálják. Bizonyos képviselőkben, mint például a Medvetalpban (Heracleum Sphondylium L) is megtalálható furokumarinok fototoxicitása már bizonyított, ezért ezen növényeket tartalmazó étrend-kiegészítők jótékony hatása megkérdőjelezhető.
Célkitűzés: Egyszerű, hatékony és szelektív nagyhatékonyságú folyadékkromatográfiás módszer fejlesztését tűztük ki célul, mely alkalmas a növényekben gyakran előforduló három kumarin típusú vegyület (eszkulin, umbelliferon, kumarin), illetve öt furokumarin származék (xantotoxin, izopimpinellin, imperatorin, bergaptén, izobergaptén) meghatározására.
Módszer: Az elválasztási folyamat tanulmányozása érdekében előre meghatározott kísérletterv alapján változtattuk a módszerparamétereket (gradiens idő, oszlophőmérséklet és a szerves mobilfázis terner összetétele). Az így kapott eredményeket retenciómodellező szoftver segítségével értelmeztük és a modell érvényességét gyakorlati futtatásokkal támasztottuk alá. Vizsgáltuk a különböző paraméterek hatását és kiválasztottuk az optimálás elválasztást biztosító körülményeket, melyeknek robusztusságát in silico értékeltük. A módszer alkalmazhatóságát növényi kivonatok és étrend-kiegészítők vizsgálata révén teszteltük.
Eredmények: A fejlesztett módszer alkalmas a vizsgált kumarinok és furokumarinok minőségi és mennyiségi meghatározására a különböző Medvetalp alapú növényi kivonatokból és étrend-kiegészítőkből.
Következtetés: A létrehozott virtuális elválasztási modell rugalmasságot biztosít a módszernek az alkalmazott módszerparaméterek tekintetében, így a módszer igény szerint változtatható a vizsgálni kívánt kumarin és furokumarin tartalmú növényi minták függvényében.



